
Latvijas Tirdzniecības un rūpniecības kameras
šķīrējtiesas reglaments


I. Vispārīgie jautājumi

1. Latvijas Tirdzniecības un rūpniecības kameras Šķīrējtiesa (turpmāk – Šķīrējtiesa) ir pastāvīga šķīrējtiesa, kurai:
1.1. dibinātājs ir biedrība „Latvijas Tirdzniecības un rūpniecības kamera, vienotais reģistrācijas Nr.40003081501. 
Šķīrējtiesa atrodas Krišjāņa Valdemāra ielā 35, Rīgā, LV-1010 (Latvijas Tirdzniecības un Rūpniecības kameras telpās).
1.2. interneta mājaslapas adrese ir: https://ltrk.lv/pakalpojumi/skirejtiesa/ ;
1.3. angļu valodā ieteicamais tulkojums ir: The Court of Arbitration of the Latvian Chamber of Commerce and Industry;
1.4. Šķīrējtiesu līgumos, kas sastādīti svešvalodā, šķīrējtiesas nosaukuma tulkojumos ir pieļaujamas nelielas nesakritības un/vai vārdu secības maiņa.

2. Šķīrējtiesa organizē starptautisko un vietējo civiltiesisko strīdu izšķiršanu šī reglamenta, likumos un citos normatīvajos aktos noteiktajā kārtībā. 

3. Šķīrējtiesa ir tiesīga organizēt strīdu izšķiršanu saskaņā ar UNCITRAL Šķīrējtiesas reglamentu, ja puses par to vienojušās.

4. Pušu vienošanās par strīdu izskatīšanu  Šķīrējtiesā saskaņā ar UNCITRAL Šķīrējtiesas reglamentu ir arī vienošanās par  Šķīrējtiesas padomi kā kompetento iestādi, un Hāgas Šķīrējtiesas ģenerālsekretāram uzticētās funkcijas izpildīs  Šķīrējtiesas padome, ja vien pušu šķīrējtiesas līgums par strīdu izskatīšanu  Šķīrējtiesā neparedz citādi.


II. Šķīrējtiesas padome un sekretariāts

5. Šķīrējtiesas padome sastāv no septiņiem padomes locekļiem, kurus uz trijiem gadiem ieceļ Latvijas Tirdzniecības un rūpniecības kameras padome. 

6. Par Šķīrējtiesas padomes locekļa kandidātu var izvirzīt personu, kura pārstāv LTRK biedru vai atrodas darba tiesiskajās attiecībās ar LTRK. Šķīrējtiesas sekretariāts apzina potenciālos Šķīrējtiesas padomes locekļu kandidātus un tos, kas atbilst kandidātam izvirzāmajām prasībām rekomendē izvirzīšanai Latvijas Tirdzniecības un rūpniecības kameras padomei un valdei.    

7. Šķīrējtiesas padomes locekļi no sava vidus ievēlē priekšsēdētāju, kurš vada  Šķīrējtiesas padomes darbu. Šķīrējtiesas padomes priekšsēdētāja pienākumos ir pildīt arī Šķīrējtiesas reprezentatīvās funkcijas.

8. Šķīrējtiesas padomes locekļiem ir pienākums godprātīgi pildīt savus pienākumus, kā arī pēc iespējas popularizēt Šķīrējtiesas darbu. 

9. Šķīrējtiesas padome ir lemt tiesīga, ja tās sēdē piedalās vismaz četri locekļi. Šķīrējtiesas padome pieņem lēmumus ar vienkāršu klātesošo balsu vairākumu. Ja balsis dalās, izšķirošā ir Šķīrējtiesas padomes priekšsēdētāja balss. Šķīrējtiesas padome ir tiesīga pieņemt lēmumus izmantojot elektroniskos sakaru līdzekļus.

10. Šķīrējtiesai ir sekretariāts, kura darbu vada Šķīrējtiesas sekretariāta vadītājs. 

11. Šķīrējtiesas sekretariāta uzdevums ir organizēt Šķīrējtiesas padomes darbu, uzturēt šķīrējtiesnešu sarakstu, kā arī nodrošināt  Šķīrējtiesas sekretariāta  funkciju veikšanu un veikt citas šajā reglamentā noteiktās funkcijas.

12. Šķīrējtiesa padome un sekretariāts, realizējot savas funkcijas saistībā ar konkrētiem pušu strīdiem, ievēro konfidencialitātes principu. 


III. Šķīrējtiesnešu saraksts

13. Šķīrējtiesnešu sarakstu pēc Šķīrējtiesas sekretariāta ieteikuma apstiprina, papildina un aktualizē ar Šķīrējtiesas padomes lēmumu.

14. Šķīrējtiesnešu sarakstā iekļauj tikai personas, kuras saskaņā ar likumu atbilst šķīrējtiesnešu kvalifikācijas prasībām un kuras ir piekritušas būt par šķīrējtiesnesi Šķīrējtiesā.

15. Šķīrējtiesnešu saraksts tiek veidots elektroniski un ir publiski pieejams Latvijas Tirdzniecības un rūpniecības kameras interneta vietnē.

16. Personu no šķīrējtiesnešu saraksta izslēdz saskaņā ar Šķīrējtiesas padomes lēmumu.



IV. Strīda pakļautība šķīrējtiesai

17. Ja puses vienojušās par esoša vai iespējamā strīda izskatīšanu  Šķīrējtiesā, bet nav noteikušas, pēc kādiem noteikumiem strīds izšķirams, uzskatāms, ka tās vienojušās par šī reglamenta piemērošanu. 

18. Jautājumu par strīda pakļautību lemj šķīrējtiesas sastāvs. 

V. Termiņi

19. Pusēm jāveic visas procesuālās darbības likumā un šajā reglamentā noteiktajos termiņos.

20. Šķīrējtiesas sastāvs pēc attiecīgās puses pamatota rakstiska lūguma un otras puses viedokļa noskaidrošanas ir tiesīgs pagarināt šajā reglamentā noteiktos termiņus.


VI. Paziņojumi un iesniegumi

21. Paziņojums vai iesniegums jānosūta ierakstītā vēstulē vai elektroniskā pasta sūtījumā, fiksējot nosūtīšanas faktu.

22. Šķīrējtiesas procesā nosūtītie dokumenti uzskatāmi par saņemtiem izsniegšanas dienā, ja tie ir piegādāti un izsniegti adresātam personīgi. Ja dokumenti ir nosūtīti ar pasta sūtījumu, uzskatāms, ka tie ir saņemti septītajā dienā pēc pasta sūtījuma nosūtīšanas dienas.

23. Šķīrējtiesas  gatavotos dokumentus elektroniskā pasta sūtījumā šķīrējtiesas sekretariāts ir tiesīgs nosūtīt, ja attiecīgā puse ir paziņojusi šķīrējtiesai, ka tā piekrīt saziņai ar šķīrējtiesu izmantot elektronisko pastu. Ja dokumenti tiek sūtīti pa elektronisko pastu, uzskatāms, ka tie ir saņemti nākamajā darbdienā pēc nosūtīšanas dienas.


VII. Šķīrējtiesas procesa valoda un vieta

24. Ja puses nav vienojušās par šķīrējtiesas procesa valodu šķīrējtiesas līgumā, šķīrējtiesas sastāvs izlemj šo jautājumu pēc pušu viedokļu  noskaidrošanas. 

25. Šķīrējtiesas process notiek šķīrējtiesas atrašanās vietā Krišjāņa Valdemāra ielā 35, Rīgā, LV-1010 (Latvijas Tirdzniecības un Rūpniecības kameras telpās), ja vien  puses nav vienojušās par citu vietu. Šķīrējtiesai adresējamā korespondence ir nosūtāma uz iepriekšminēto adresi. Elektroniski korespondence ir nosūtāma uz elektroniskā pasta adresi – info@ltrk.lv. 



VIII. Šķīrējtiesas procesa uzsākšana

26. Šķīrējtiesas process lietā ir uzsākts dienā, kad  Šķīrējtiesas sekretariātā iesniegts prasības pieteikums.

27. Prasības pieteikumam pievieno tik norakstus, cik lietā būs šķīrējtiesnešu un atbildētāju. Ja prasības pieteikums tiek iesniegts elektroniska dokumenta veidā un puses ir vienojušās saziņai ar šķīrējtiesu izmantot elektronisko pastu, tad prasības pieteikumam noraksti nav jāpievieno. 

28. Prasības pieteikums jāiesniedz rakstveidā Šķīrējtiesas sekretariātā. Prasība pēc prasības pieteikuma rakstveida formas attiecībā uz elektronisko dokumentu ir izpildīta, ja prasības pieteikuma elektroniskajam dokumentam ir elektroniskais paraksts un laika zīmogs. Elektroniski iesniegtie dokumenti uzskatāmi par iesniegtiem rakstveidā, ja elektroniskajam dokumentam ir derīgs un pārbaudāms elektroniskais paraksts un laika zīmogs.

29. Papildus likumā norādītajām prasībām prasības pieteikumā norāda ieceltā šķīrējtiesneša vārdu un uzvārdu, ja puses vienojušajās par trīs šķīrējtiesnešu šķīrējtiesas sastāvu, kā arī citu nepieciešamo informāciju. 

30. Prasības pieteikumā prasītājam ir tiesības norādīt šķīrējtiesai, ka tas piekrīt saziņai ar šķīrējtiesu izmantot elektronisko pastu. Šādā gadījumā šķīrējtiesa ir tiesīga nosūtīt dokumentus uz norādīto elektroniskā pasta adresi.


IX. Atsauksme uz prasību un pretprasība

31. Atbildētājam 15 darba dienu laikā no prasības pieteikuma nosūtīšanas jāiesniedz  Šķīrējtiesas sekretariātā atsauksme uz prasību, norādot likumā paredzētos apstākļus, kā arī ieceltā šķīrējtiesneša vārdu un adresi, ja puses vienojušajās par trīs šķīrējtiesnešu šķīrējtiesas sastāvu. 

32. Atsauksmē uz prasību atbildētājam ir tiesības norādīt šķīrējtiesai, ka tas piekrīt saziņai ar šķīrējtiesu izmantot elektronisko pastu. Šādā gadījumā šķīrējtiesa dokumentus turpmāk sūta tikai uz norādīto elektroniskā pasta adresi.

33. Pretprasība jāiesniedz 15 darba dienu laikā no dienas, kad nosūtīts prasības pieteikums. 

34. Pretprasībā norāda informāciju par pusēm, prasības priekšmetu un summu, kā arī citu nepieciešamo informāciju.

35. Atsauksme uz pretprasību jāiesniedz 15 darba dienu laikā no pretprasības nosūtīšanas. 

36. Atsauksmē uz pretprasību norāda iebildumus, ja tādi ir, un tos apstiprinošus pierādījumus.

X. Lietas nodošana šķīrējtiesas sastāvam

37. Šķīrējtiesas sekretariāts nodod lietas materiālus šķīrējtiesas sastāvam, tiklīdz tas ir izveidots un ir samaksāta šķīrējtiesas maksa.

38. Šķīrējtiesas sastāvam jānosaka šķīrējtiesas sēdes laiks 15 darbdienu laikā pēc lietas materiālu saņemšanas.

39. Ja puses vienojušās par rakstveida procesu, šķīrējtiesas sastāvs izšķir strīdu, pamatojoties tikai uz iesniegtajiem rakstveida pierādījumiem un materiāliem. 


XI. Šķīrējtiesas sastāvā izveidošana

40. Ja puses nav vienojušās par šķīrējtiesnešu skaitu, strīdu izskata trīs šķīrējtiesnešu sastāvā.

41. Ja strīds izskatāms viena šķīrējtiesneša sastāvā, pusēm jāvienojas par konkrētu šķīrējtiesnesi 15 darba dienu laikā no dienas, kad atbildētājam nosūtīts prasības pieteikums.

42. Ja strīds izskatāms trīs šķīrējtiesneša sastāvā, katrai pusei jāieceļ šķīrējtiesnesis, norādot to prasības pieteikumā un atsauksmē uz prasību. 

43. Šķīrējtiesas sekretariāts, ja nepieciešams, konsultējoties ar Šķīrējtiesas padomi 15 darba dienu laikā no dienas, kad saņemta atsauksme uz prasību, ieceļ trešo tiesnesi, kas darbosies kā šķīrējtiesas sastāva priekšsēdētājs. 

44. Ja puses šajā reglamentā noteiktajos gadījumos un termiņos  nevienojas par konkrētu šķīrējtiesnesi vai kāda no pusēm neieceļ šķīrējtiesnesi,  Šķīrējtiesas sekretariāts, ja nepieciešams, konsultējoties ar Šķīrējtiesas padomi ieceļ šķīrējtiesnesi 15 darba dienu laikā pēc noteiktā termiņa notecējuma. 

45. Ja šķīrējtiesnesis atsakās no savu pienākumu pildīšanas vai kādu citu objektīvu iemeslu dēļ nespēj pildīt šķīrējtiesneša pienākumus pēc šķīrējtiesas procesa uzsākšanas, viņa vietā ieceļ jaunu šķīrējtiesnesi šajā reglamentā noteiktajā kārtībā. 

46. Ja puse neiesniedz paziņojumu par šķīrējtiesneša noraidīšanu likumā minētajā termiņā, uzskatāms, ka tā ir atteikusies šķīrējtiesnesi noraidīt. 

47. Šķīrējtiesas sekretariāts paziņo par šķīrējtiesneša noraidījumu un tā pamatojumu otrai pusei un šķīrējtiesas sastāvam. 

48. Ja noraidījums ir pieteikts pirms šķīrējtiesas sastāva izveidošanas un ja šķīrējtiesnesis, kuram pieteikts noraidījums, neatsakās no savu pienākumu pildīšanas, jautājumu par šķīrējtiesneša noraidīšanu izlemj  Šķīrējtiesas padome 10 darba dienu laikā no paziņojuma par noraidīšanu saņemšanas. 

49. Ja šķīrējtiesneša pilnvaras izbeigušās, jaunu šķīrējtiesnesi ieceļ šķīrējtiesas līguma un šā reglamenta noteiktajā kārtībā.

50. Šķīrējtiesnešu pilnvaras attiecīgajā šķīrējtiesas lietā izbeidzas līdz ar sprieduma taisīšanu, ja vien kāda no pusēm nelūdz izlabot spriedumā pieļauto kļūdu aprēķinos, gramatisko vai drukas kļūdu, izskaidrot spriedumu vai arī taisīt papildu spriedumu.


XII. Šķīrējtiesnešu parakstu apliecināšana

51. Šķīrējtiesnešu parakstu uz nolēmumu apliecina ar Latvijas Tirdzniecības un rūpniecības kameras zīmogu.



XIII. Lietas izskatīšanas kārtība

Strīda izšķiršanā šķīrējtiesas sastāvam jāvadās atbilstoši šķīrējtiesas līgumā minētajiem noteikumiem, šim reglamentam, normatīvajiem aktiem un vispārējiem tiesību principiem.. 

52. Šķīrējtiesas sastāvam strīds jāizlemj pēc būtības saskaņā ar likumiem vai normatīvajiem aktiem, par kuru piemērošanu puses vienojušās. 

Ievērojot pušu noslēgto šķīrējtiesas līgumu, šķīrējtiesas sastāvs rīko sēdes, lai noklausītos pušu paskaidrojumus un iebildumus, kā arī lai pārbaudītu pierādījumus (mutvārdu process), vai izšķir strīdu, pamatojoties tikai uz iesniegtajiem rakstveida pierādījumiem un materiāliem (rakstveida process). 
Šķīrējtiesas sēdes var notikt attālināti (izmantojot tiešsaistes platformas internetā), ja kāda no pusēm iesniegusi  šķīrējtiesas kancelejā pieteikumu ar attiecīgu lūgumu vismaz 5 (piecas) darbdienas pirms nozīmētās tiesas sēdes un šķīrējtiesas sastāvs to akceptējis.

Šķīrējtiesas sastāvs rīko mutvārdu procesu arī tad, ja puses nav šķīrējtiesas līgumā vienojušās par procesa veidu vai tās ir  vienojušās par rakstveida procesu, bet kāda no pusēm līdz nolēmuma pieņemšanai pieprasa mutvārdu procesu. Ievērojot reglamenta un pušu vienošanās noteikumus, šķīrējtiesa var noturēt šķīrējtiesas procesu tādā veidā, kādā tā uzskata par lietderīgu (tai skaitā attālināti, izmantojot tiešsaistes platformas internetā), ar noteikumu, ka strīds izšķirams bez liekas vilcināšanās un ka pusēm tiek dotas vienādas iespējas izklāstīt savu viedokli un iesniegt dokumentus.

53. Ja puses nav vienojušās par piemērojamajām materiālo tiesību normām,  šķīrējtiesas sastāvs piemēro Latvijas likumus un citus normatīvos aktus

54. Ja kāds no šķīrējtiesnešiem tiek nomainīts, jaunizveidotais šķīrējtiesas sastāvs lemj par to, vai un kādā apmērā lietas mutiskā izskatīšana jāatkārto, ja tāda jau notikusi.

55. Šķīrējtiesa pēc savas iniciatīvas vai pēc vienas puses pamatota lūguma ir tiesīga pieņemt lēmumus šķīrējtiesas procesa nodrošināšanai un citus pagaidu lēmumus, ņemot vērā normatīvo aktu prasības.

56. Pēc vienas puses pamatota pieteikuma šķīrējtiesas sastāvs pieņem lēmumu apturēt šķīrējtiesas procesu vai atlikt strīda izšķiršanu.

57. Ja līdz sprieduma taisīšanai puses vienojas par izlīgumu vai citādi vēlas izbeigt šķīrējtiesas procesu, vai prasītājs ir atsaucis prasības pieteikumu, kā arī citos likumā paredzētos gadījumos šķīrējtiesas sastāvs vai, ja šķīrējtiesas sastāvs vēl nav izveidots,  Šķīrējtiesas sekretariāts pieņem lēmumu par šķīrējtiesas procesa izbeigšanu. 

58. Ja puses vienojušās par izlīgumu, pēc abu pušu lūguma šķīrējtiesas sastāvs ir tiesīgs taisīt spriedumu, iekļaujot tajā pušu izlīgumu.

59. Ja pēc procesa uzsākšanas puses noteiktajos termiņos nav iemaksājušas šķīrējtiesas izmaksas vai prasītājs nav iecēlis šķīrējtiesnesi,  Šķīrējtiesas sekretariāts ir tiesīgs pieņemt lēmumu par procesa izbeigšanu. 




XIV.  Šķīrējtiesas nolēmumi

Šķīrējtiesas sastāvs visus nolēmumus pieņem ar balsu vairākumu. 

Šķīrējtiesas nolēmums stājas spēkā tā pieņemšanas dienā.

Šķīrējtiesas nolēmumu paraksta visi šķīrējtiesneši.

Ja strīds izskatāms vairāku šķīrējtiesnešu sastāvā un viena šķīrējtiesneša paraksts trūkst uz šķīrējtiesas nolēmuma, šķīrējtiesas nolēmums ir spēkā. 

Ja kāds no šķīrējtiesnešiem neparaksta spriedumu, šķīrējtiesas spriedumā norādāms iemesls, kāpēc nav viņa paraksta.

Ja prasītājs atsauc prasību vai lūdz atstāt prasību bez izskatīšanas, šķīrējtiesas sastāvs taisa attiecīgu nolēmumu, kurā nosaka arī šķīrējtiesas izmaksas.

Pēc procesa pabeigšanas šķīrējtiesas sastāvs pieņemtos nolēmumus iesniedz Šķīrējtiesas sekretariātā. 

Šķīrējtiesas spriedums jātaisa trīs mēnešu laikā no dienas, kad lieta nodota šķīrējtiesas sastāvam izskatīšanai. 

Šķīrējtiesas padome pēc šķīrējtiesas sastāva rakstiska pieprasījuma ir tiesīga sprieduma taisīšanas termiņu pagarināt.

Attiecīgā puse likumā noteiktā kārtībā un termiņā, paziņojot otrai pusei, ir tiesīga lūgt šķīrējtiesas sastāvu labot esošās kļūdas aprēķinos, pārrakstīšanās vai gramatiskās kļūdas. 

Attiecīgā puse likumā noteiktā kārtībā un termiņā ir tiesīga lūgt šķīrējtiesas sastāvu izskaidrot spriedumu. Sprieduma izskaidrojums no tā pieņemšanas brīža kļūst par sprieduma neatņemamu sastāvdaļu.

Puse ir tiesīga lūgt šķīrējtiesas sastāvu taisīt papildspriedumu, ja nav izlemts kāds no pieteiktajiem prasījumiem, par kuru bija iesniegti pierādījumi un par kuru puses devušas paskaidrojumus. Ja šķīrējtiesas sastāvs uzskata lūgumu par pamatotu, to izlemj, taisot papildspriedumu. 

Šķīrējtiesas sastāvs likumā noteiktā kārtībā un termiņā pirms šķīrējtiesas sēdes paziņo pusēm par šķīrējtiesas sēdi, kurā tiks izlemts jautājums par sprieduma labošanu, izskaidrošanu vai papildsprieduma taisīšanu.

XV. Šķīrējtiesas izmaksas

Šķīrējtiesas procesa izdevumi sastāv no šķīrējtiesas maksas un šķīrējtiesnešu samaksas. 

Šķīrējtiesas izmaksas ir noteiktas šī reglamenta pielikumā, bet citus izdevumus, kas radušies lietas vešanas laikā, nosaka šķīrējtiesas sastāvs.

Šķīrējtiesas sastāvs pieņem lēmumu par šķīrējtiesas izmaksu sadalījumu starp pusēm, ņemot vērā lietas iznākumu un citus likumā noteiktos apstākļus.


XVI. Noslēguma jautājumi

77. Šis reglaments stājas spēkā 2026.gada 14.maijā.

78. Šķīrējtiesas lietas, kuras ierosinātas pirms šī reglamenta spēkā stāšanās, ir izskatāmas saskaņā ar līdz šim spēkā esošo attiecīgo šķīrējtiesas reglamentu.




Latvijas Tirdzniecības un rūpniecības 
kameras valdes priekšsēdētāja							  K.Zariņa



















Latvijas Tirdzniecības un rūpniecības kameras šķīrējtiesas reglamenta
Pielikums


Latvijas Tirdzniecības un rūpniecības kameras šķīrējtiesas izmaksas un to samaksas kārtība

1. Šis Latvijas Tirdzniecības un rūpniecības kameras šķīrējtiesas reglamenta pielikums nosaka šķīrējtiesas izmaksas un to samaksas kārtību.

2. Ja attiecīgā puse neiemaksā noteikto šķīrējtiesas izmaksu summu,  Šķīrējtiesas sekretariāts piedāvā otrai pusei 15 darba dienu laikā iemaksāt trūkstošo summu. Ja otra puse arī neiemaksā trūkstošo summu minētajā termiņā  Šķīrējtiesas sekretariāts pieņem lēmumu par procesa izbeigšanu. Šķīrējtiesas sekretariāts ir tiesīgs pēc puses lūguma vai pēc savas iniciatīvas samazināt šķīrējtiesas maksas (šī Pielikuma 6.punkts) apmēru.
3. Šķīrējtiesas sekretariāts, ņemot vērā lietas sarežģītību, izskatīšanai nepieciešamo laiku un paredzamos izdevumus, nosaka nemateriālās prasības šķīrējtiesas izmaksu summu 10 darba dienu laikā no šāda pieteikuma iesniegšanas dienas. Noteiktās izmaksas nevar būt mazākas par šķīrējtiesas attiecīgo izmaksu minimālajām likmēm.
4. Ja puses panāk mierizlīgumu pirms lietas nodošanas šķīrējtiesas sastāvam vai pirms lietas nodošanas šķīrējtiesas sastāvam tiek pieņemts lēmums par šķīrējtiesas procesa izbeigšanu,  Šķīrējtiesas sekretariāts atmaksā pušu jau iemaksātās šķīrējtiesas izmaksas, ieturot minimālo šķīrējtiesas samaksu – 375 euro bez PVN.
5. Šķīrējtiesnešu samaksa

	Prasības summa euro 
	Šķīrējtiesneša samaksa euro bez PVN

	līdz 1000
	125

	no 1 001 līdz 5 000
	175

	no 5 001 līdz 25 000
	250

	no 25 001 līdz 100 000
	500

	no 100 001 līdz 500 000
	1250

	no 500 001 līdz 1000 000
	2 000

	no 1 000 001 līdz 5 000 000
	3 000

	virs 5 000 001
	5 000


5.1. Šķīrējtiesnešu samaksa, kad spriedums ir gatavojams svešvalodā:

Ja šķīrējtiesas process notiek svešvalodā un spriedums netiek gatavots latviešu valodā, šķīrējtiesneša samaksai tiek piemērots koeficients 1,5. 

5.2. Ja puses izvēlētā šķīrējtiesneša pastāvīgā dzīvesvieta ir ārpus Latvijas Republikas robežām (informācija atrodama šķīrējtiesnešu sarakstā), puses pienākums ir apmaksāt  izvēlētā šķīrējtiesneša ceļa un uzturēšanās izdevumus. 


6. Šķīrējtiesas maksa*

	Prasības summa euro
	Šķīrējtiesas maksa euro bez PVN  

	Līdz 10 000
	250

	no 10 001  līdz 25 000
	500

	no 25 001 līdz  100 000  
	750 + 1% no summas virs 25 001

	no 100 001 līdz  500 000
	1500 + 0,7% no summas virs 100 001

	no 500 001 līdz  1 000 000
	2000 + 0,5 % no summas virs 500 001

	no 1 000 001 līdz 5 000 000
	3000 + 0,2% no summas virs 1 000 001

	virs 5 000 001
	5000 + 0,05% no summas virs 5 000 001



* Piezīme: 
Šķīrējtiesas pakalpojumi ir ar pievienotās vērtības nodokli apliekami darījumi. Izdevumu summas tabulā ir norādītas bez pievienotās vērtības nodokļa. Veicot maksājumu, aprēķinātajai šķīrējtiesas pakalpojumu summai pieskaitāms pievienotās vērtības nodoklis, atbilstoši spēkā esošai nodokļa likmei.

7. Maksa par vienas šķīrējtiesas sēdes protokolēšanu ir 300 euro (bez PVN). Ja šķīrējtiesas process notiek svešvalodā, protokolēšanas samaksai tiek piemērots koeficients 1,5. Pieteikums ar lūgumu nodrošināt sēdes protokolēšanu pusei ir jāiesniedz šķīrējtiesai ne vēlāk kā piecas darbdienas pirms lietas izskatīšanai noteiktā datuma. Pieteikumam ir jāpievieno dokuments, kas apliecina pakalpojuma apmaksu.

8. Maksa par Šķīrējtiesas sekretariāta apliecināta nolēmuma noraksta vai kopijas sagatavošanu ir 25 euro (bez PVN).

9. Dokumentu drukāšana, kopēšana un skenēšana ir maksas pakalpojums un tie apmaksājami saskaņā ar spēkā esošo cenrādi (cenrādis ir publicēts šķīrējtiesas mājaslapā). Par šķīrējtiesas maksas pakalpojumiem jānorēķinās pirms pakalpojuma saņemšanas, iemaksājot attiecīgo summu šķīrējtiesas bankas kontā.


Latvijas Tirdzniecības un rūpniecības 
kameras valdes priekšsēdētāja							K.Zariņa

2

image1.jpeg
Biedriba “Latvijas Tirdzniecibas un ripniecibas kamera”, Reg. Nr. LV40003081501
Kr. Valdemara iela 35, Riga, LV-1010, Latvija, + 371 67225595, info@chamber.lv, www.chamber.lv





